BMW wys sy staal by M Fees(Foto: Verskaf) Suid-Afrikaners kan bitter trots wees op hoe belangrik Suid-Afrika vir BMW in ŉ globale konteks is. Dit was die afgelope naweek die handelsmerk se gewilde M-fees. Die grootste M-fees ter wêreld het by ons eie Kyalami-renbaan in Midrand plaasgevind. M is die sterkste letter in die wêreld, sê BMW – en ek is geneig om saam te stem. Daar is talle voertuie in BMW se geskiedenis wat my betower het. Een spesifieke motor is die E46 M3-koepee, met ŉ handrat. BMW het ŉ splinternuwe model die afgelope naweek aan die wêreld bekendgestel; die M2. Motormanne sal erg opgewonde wees oor dié buksie. ŉ Inlynsessilinder-turbopetrolenjin voor, ses-spoed-handrat in die middel en agterwielaangedrewe. Dís nou mos ŉ sportmotor. Daar is ook ŉ outomatiese ratkas beskikbaar vir dié wat dit verkies. Die M2 bied 338 kW en 550 Nm. Enorme nommers vir só ŉ kompakte meneer. Dit neem slegs 4.1 sek. om van 0–100 km/h te versnel en die motor sal aanhou draf tot ŉ beperkte 250 km/h, of 285 km/h indien die bestuurderspakket gekies word. Maroela Media sal nog die amptelike bekendstelling van die M2 bywoon en dán ons mening gee oor hoe dit agter die stuur voel. ŉ Tweede voertuig wat vir die eerste keer plaaslik by die M-fees te sien was, is die omstrede X M. Dit is ŉ splinternuwe model, en slegs beskikbaar in M-spesifikasie. Die XM is die sterkste M-voertuig in die geskiedenis. Hy maak gebruik van ŉ V8-turbopetrolenjin én elektriese motors. Die XM bied 480 kW en 800 Nm. Verstommende nommers. Vir só ŉ groot voertuig is die 0–100 km/h-naelloop in 4.3 sekondes uiters indrukwekkend. Dit is egter die 88 km-reikafstand wat in elektriese rymodus afgelê kan word wat die meeste beïndruk. Die laaste model wat die ingenieurs vir ons van München af saamgebring het, is die betowerende CSL-naamplaatjie. Hy vind dié keer sy tuiste agterop ŉ BMW M4. Die nuwe M4 CSL is nou die vinnigste M-motor in die handelsmerk se stal. Die CSL word aangedryf deur ŉ 3.0-inlynsessilinder-turbopetrolenjin wat 405 kW en 650 Nm bied. Die krag word aan die agterwiele gestoot deur ŉ 8-spoed-outo. Die M4 CSL het ŉ rondte van die legendariese Nürburgring se Norschleife (noord-lus) in ŉ fantastiese 7:15:677 min. voltooi of die algehele rondte in 7:20:207 min. Dit neem die CSL slegs 3.7 sek. om van 0–100 km/h te versnel en die motor kan tot 307 km/h gedruk word.